**Adnabod Cymeriadau’r Testament Newydd – Yr Efengylau**

**Gwers 25**

**Joseff, tad Iesu**

**Gweddi**

Ymdawelwn, Arglwydd, ger dy fron a gofynnwn am dy fendith ar ddechrau blwyddyn newydd. Cysegrwn ein hunain o’th flaen, gan ddiolch am bob profiad a gawsom yn ystod 2020. Bu rhai yn drist ac eraill yn llawen, ond gobeithiwn i ni ddod i adnabod ein hunain yn well drwyddynt, a sylweddoli cymaint yw’n hangen am dy ras a’th fendith. Boed i’r dyfodol ein tywys yn agosach atat a’n galluogi i dyfu mewn graslonrwydd a thrugaredd. Amen.

**Darllen** Mathew 2:13–23

**Cyflwyniad**

Cyfeirir at chwe pherson o’r enw Joseff yn y Beibl. Cawn fwy o wybodaeth am Joseff, mab Jacob, yr un â’r gôt amryliw, a Joseff o Arimathea, a gytunodd fod Iesu yn cael ei gladdu yn ei fedd. Eto, bydd y ddau yma’n cael llai o sylw heddiw na’r saer o Nasareth a roddodd fagwraeth gadarn i Iesu a thad biolegol brodyr a chwiorydd y Gwaredwr. Efallai fod traddodiad a delweddau drama’r geni yn cynnig mwy o sylw iddo nag sydd yn y Testament Newydd. Rhaid ei fod yn ddyn a dderbyniodd dystiolaeth ei gymar, Mair, pan eglurodd ei bod yn feichiog, ac iddo ddangos dewrder a thrugaredd yn wyneb y sefyllfa anodd honno. Mathew yn unig sy’n sôn am y ffoi i’r Aifft (Mathew 2:13–23). Yn yr hanes hwnnw, derbyniodd Joseff neges gan angel i’w gyfarwyddo i deithio ar frys. Dangosodd gariad tadol tuag at Iesu, ac ar y daith i Jerwsalem (Luc 2: 44). Roedd yn gyfarwydd i drigolion y pentref fel saer, gan i’r pentrefwyr gyfeirio at Iesu fel mab Joseff (Luc 4:22). Tybir bod Joseff wedi marw sawl blwyddyn cyn hynny, a phan aeth ef i briodas yng Nghana, Galilea, roedd ei fam yn bresennol, ond nid oedd Joseff yno. Nid oedd hanes genedigaeth a phlentyndod Iesu yn wybyddus i Paul, ac ni welodd Marc nac Ioan yn dda i roi sylw i’r hanesion hyn. Nid dyna, wedi’r cyfan, oedd neges greiddiol bywyd Iesu i’r Eglwys Fore.

**Myfyrdod**

Un o’r delweddau newydd a gawn gan Iesu wrth sôn am Dduw yw ei fod yn Dad Nefol, ac mae’n rhesymol tybied bod Iesu wedi gwerthfawrogi’r gofal a gafodd gan Joseff wrth iddo gael ei fagu ar aelwyd y saer. Nid dyna brofiad pob plentyn, beth bynnag y cyfnod a’r cyd-destun. Bydd gan y mwyafrif ohonom atgofion o blant yn cael eu cam-drin yn annheg gan ddynion caled ac angharedig. Weithiau, bydd y ddelwedd o’r penteulu sy’n gweithio’n galed am gynhaliaeth i’w aelwyd yn gadael i ni dybied mai’r fam sy’n gwarchod y plant, a bod y tad oddi cartref neu ymhell o’r tª. Eto, ceir gan Iesu ddelwedd o dad cariadlon, a ddangosodd drugaredd a maddeuant; ac yn hanes y Mab Afradlon (Luc 15) gwelwn fod Duw yn benteulu sy’n adnabod ei blant yn dda. Ceir cyfeiriadau eraill yn hanesion gweinidogaeth Iesu am ofal y tad dros ei blentyn, fel yn hanes merch Jairus (Mathew 9:18–26). Roedd yntau’n arweinydd yn y synagog a ymddiriedodd yn Iesu gyda mater ingol a phersonol.

Mae swyddogaeth rhiant ym mhob cyfnod a chefndir yn hynod bwysig, ac mewn oes sy’n gweld cynifer o blant a phobl ifanc yn hawlio rhyddid ac annibyniaeth yn ifancach nag erioed, mae gan bob rhiant gyfrifoldeb i ddangos gofal ac arweiniad i’r genhedlaeth iau. Mae’n gyfrifoldeb anoddach nag erioed, ac yn fater gweddi gyson. Wrth gofio am Joseff y saer, cofiwn am Dduw fel tad, a diolch am y gofal ac arweiniad a ddaw yn ei gwmni.

**Gweddi**

Diolchwn, Arglwydd, am y cyfeiriadau prin sydd yn yr Efengylau at Joseff. Boed i bob tad deimlo mai braint yw gofalu am ei blant a bod angen cefnogaeth arnynt yn ein cymdeithas gymhleth ni. Gweddïwn y bydd y Tad nefol yn parhau i’n gwarchod a’n cynnal ar daith bywyd, ac y byddwn yn byw yn ôl ei ddymuniad ar ein cyfer. Amen.

**Trafod ac ymateb**

Tad tragwyddoldeb, plygaf ger dy fron,

ceisiaf dy fendith ddechrau’r flwyddyn hon;

trwy blygion tywyll ei dyfodol hi,

Arweinydd anffaeledig, arwain fi. (*Caneuon Ffydd*, 92)

• Sut deimlwn am y ‘plygion tywyll’sydd o’n blaenau yn 2021? A oes cysur o wybod mai ‘Tad tragwyddoldeb’ sydd yn ein harwain eleni eto?

• Dangosodd Joseff bob gofal am Mair ac am ei phlentyn gwyrthiol. Beth yw cyfrifoldeb tadau yn ein cymdeithas bellach? Faint sydd gan unrhyw dad i’w ddysgu o esiampl Joseff?

• Tybed faint o ddylanwad gafodd profiad Iesu o’i berthynas efo Joseff, ei dad daearol, ar ei bortread o’r Tad Cariadus yn nameg y mab afradlon (Luc 15)? A yw ein profiad o’n perthynas â’n tadau yn gallu effeithio ar ein profiad a’n perthynas efo Duw fel Tad nefol?